西山高寄崔刑部
作者：徐積
朝代：宋

paragraphs: 西山高，胡爲高。
上有磨天之巨勢，下有黄河不測之險，甚於蜀道之難。
西山高，長安之路如雲霄。
乘無逸駕兮飛無勁翮，我欲往兮有千艱百險之相遼。
西山高，長安之路如天遥。
夜短夢不到，白日其心勞。
西山高，我欲往兮方窮處於蓬蒿。
恩之大兮報不可以速，太山之重兮置之有若鴻毛。
西山高，無如之何兮徒引領而長謠。
青門路兮有時到，願公之壽兮如松喬。